8.8.2022
SK
Úradný vestník Európskej únie
C 303/21
Odvolanie podané 8. júna 2022: Air France SA proti rozsudku Všeobecného súdu (štvrtá rozšírená komora) z 30. marca 2022 vo veci T-338/17, Air France/Európska komisia (Vec C-369/22 P) (2022/C 303/27) Jazyk konania: francúzština Účastníci konania Odvolateľka: Air France SA (v zastúpení: A. Wachsmann, M. Blayney, avocats) Ďalší účastník konania: Európska komisia Návrhy odvolateľky Odvolateľka navrhuje, aby Súdny dvor: — v prvom rade, — zrušil napadnutý rozsudok v celom rozsahu, — v dôsledku toho zrušil rozhodnutie Európskej komisie č. C(2017) 1742 final zo 17. marca 2017 o konaní podľa článku 101 ZFEÚ a článku 53 Dohody o EHP (vec AT.39258 – Nákladná letecká doprava) v rozsahu, v akom sa týka spoločnosti Air France SA, ako aj odôvodnenie jeho výroku v časti, v ktorej sa týmto rozhodnutím ukladá pokuta spoločnosti Air France SA, a — subsidiárne znížil na základe článku 261 ZFEÚ pokutu vo výške 182 920 000 eur uloženú spoločne a nerozdielne spoločnostiam Air France-KLM a Air France SA článkom 3 písm.
b) rozhodnutia Európskej komisie č. C(2017) 1742 final zo 17. marca 2017 o konaní podľa článku 101 ZFEÚ a článku 53 Dohody o EHP (vec AT.39258 – Letecká nákladná doprava) na primeranú sumu, — v každom prípade uložil Európskej komisii povinnosť nahradiť všetky trovy konania, vrátane trov konania, ktoré vznikli spoločnosti Air France SA v konaní na Všeobecnom súde.
Odvolacie dôvody a hlavné tvrdenia Odvolanie sa zakladá na jednom hlavnom odvolacom dôvode na zrušenie a dvoch subsidiárnych odvolacích dôvodoch na zmenu rozhodnutia.
V prvom odvolacom dôvode Air France SA tvrdí, že Všeobecný súd nesprávne posúdil právomoc Komisie uplatniť článok 101 ZFEÚ na prichádzajúce služby (inbound), teda prichádzajúce z tretej krajiny do EHP.
Air France SA tvrdí, že analýza kvalifikovaných účinkov je poznačená nesprávnym právnym posúdením a že Všeobecný súd porušil svoju povinnosť odôvodnenia.
Subsidiárne Air France SA v druhom odvolacom dôvode uvádza, že Všeobecný súd porušil svoju povinnosť odôvodnenia a zásadu rovnosti zaobchádzania, pokiaľ ide o zohľadnenie regulačných režimov.
Vo svojom treťom a poslednom odvolacom dôvode Air France SA tvrdí, že Všeobecný súd sa dopustil nesprávneho právneho posúdenia obrátením dôkazného bremena, keď rozhodol, že Air France SA sa nepretržite podieľala na porušení od 7. decembra 1999 do 14. februára 2006.
Odvolanie podané 8. júna 2022: Air France-KLM proti rozsudku Všeobecného súdu (štvrtá rozšírená komora) z 30. marca 2022 vo veci T-337/17, Air France-KLM/Európska komisia (Vec C-370/22 P) (2022/C 303/28) Jazyk konania: francúzština Účastníci konania Odvolateľka: Air France-KLM (v zastúpení: A. Wachsmann, M. Blayney, avocats) Ďalší účastník konania: Európska komisia